CELEX: E2019P0009
Language: sk
Date: 2019-11-26 00:00:00
Title: Žaloba združenia Abelia a spoločnosti WTW AS podaná 26. novembra 2019 proti Dozornému úradu EZVO (Vec E-9/19)2020/C 23/07

23.1.2020   
            
            
               SK
            
            
               Úradný vestník Európskej únie
            
            
               C 23/7
            
         
      Žaloba združenia Abelia a spoločnosti WTW AS podaná 26. novembra 2019 proti Dozornému úradu EZVO
      (Vec E-9/19)
      (2020/C 23/07)
      Združenie Abelia a spoločnosť WTW AS, ktorých zastupuje Espen Bakken, advokát z advokátskej kancelárie Arntzen de Besche Advokatfirma AS, P.O. Box 2734, Solli, 0204 Oslo, Nórsko, podali 26. novembra 2019 na Súd EZVO žalobu proti Dozornému úradu EZVO.
      Žalobcovia žiadajú Súd EZVO, aby:
      
                  1.
               
               
                  vyhlásil za neplatné rozhodnutie Dozorného úradu EZVO č. 57/19/COL z 10. júla 2019;
               
            
                  2.
               
               
                  nariadil Dozornému úradu EZVO zaplatenie trov konania.
               
            
         Právna a skutková podstata veci a právny základ žaloby:
      
      
                  —
               
               
                  Abelia je profesijné združenie zamestnávateľov, ktoré je členom najväčšej organizácie zamestnávateľov v Nórsku, a to NHP (Konfederácia nórskych podnikov a priemyslu).
               
            
                  —
               
               
                  Spoločnosť WTW AS, ktorá je členom profesijnej organizácie Abelia, pôsobí v oblasti vývoja softvéru a ponúka inovačné technické riešenia zákazníkom zo širokej škály segmentov podnikania. Spoločnosť WTW pôsobí aj v sektore elektronického zdravotníctva a je priamo zapojená do hospodárskej súťaže v oblasti riešení verejného elektronického zdravotníctva, ktorou sa Dozorný úrad EZVO (ďalej len „dozorný úrad“) zaoberal v napadnutom rozhodnutí.
               
            
                  —
               
               
                  Napadnuté rozhodnutie sa týka oznámeného financovania verejného subjektu povereného poskytovaním vnútroštátneho riešenia v oblasti elektronického zdravotníctva.
               
            
                  —
               
               
                  Nórska vláda nepovažovala verejne financované, vzájomne prepojené činnosti elektronického zdravotníctva za štátnu pomoc, pretože nepredstavovali „hospodárske činnosti“ v zmysle článku 61 ods. 1 Dohody o EHP. Predložila však oznámenie z dôvodu právnej istoty z 3. mája 2019.
               
            
                  —
               
               
                  Dozorný úrad 10. júla 2019 prijal napadnuté rozhodnutie na základe článku 4 ods. 2 Dohody o dozore a súde, v ktorom dospel k záveru, že na základe súčasnej organizačnej štruktúry nórskeho zdravotníctva spoločnosť Norsk Helsenett SF a nórske riaditeľstvo pre elektronické zdravotníctvo nepredstavujú „podniky“ v rámci poskytovania riešení v oblasti elektronického zdravotníctva.
               
            
                  —
               
               
                  Dozorný úrad v napadnutom rozhodnutí takisto konštatoval, že oznámené opatrenia nepredstavovali pre spoločnosť Norsk Helsenett SF hospodársku výhodu v zmysle článku 61 ods. 1 Dohody o EHP.
               
            
                  —
               
               
                  Žalobcovia spochybňujú to, že dozorný úrad prijal napadnuté rozhodnutie týkajúce sa pomoci bez toho, aby začal formálne vyšetrovacie konanie, čím porušil procesné práva žalobcov.
               
            
                  —
               
               
                  Žalobcovia sa preto domnievajú, že Súd EZVO by mal napadnuté rozhodnutie vyhlásiť za neplatné.